Høringskonsulentens endelige rapport (1)

Transportører af biler til søs

(AT.40009)

(2018/C 314/08)

Den 12. oktober 2016 indledte Kommissionen proceduren efter artikel 11, stk. 6, i forordning (EF) nr. 1/2003 (2) og artikel 2, stk. 1, i forordning (EF) nr. 773/2004 (3) over for følgende fem virksomheder: MOL (4), »K« Line (5), NYK (6), selskabet WWL and EUKOR (7) og CSAV (8) (under ét »parterne«).

Efter forligsforhandlinger og indgivelse af forligsindlæg i henhold til artikel 10a, stk. 2, i forordning (EF) nr. 773/2004 har Kommissionen vedtaget en klagepunktsmeddelelse den 8. december 2017 rettet til parterne. Ifølge klagepunktsmeddelelsen deltog parterne i en samlet og vedvarende overtrædelse af artikel 101 i TEUF og EØS-aftalens artikel 53 bestående i samordning af priser, fordeling af kunder og udveksling af kommercielt følsomme oplysninger om levering af søtransport af nye motorkøretøjer (biler, lastbiler og høje og tunge køretøjer) ad forskellige ruter over åbent hav, i det mindste til og fra EØS.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet i deres forligsindlæg.

Ifølge udkastet til afgørelse overtrådte parterne artikel 101 i TEUF og EØS-aftalens artikel 53 ved at deltage i en samlet og vedvarende overtrædelse bestående i samordning af priser og fordeling af kunder til levering af søtransport af nye motorkøretøjer (biler, lastbiler og høje og tunge køretøjer) ad forskellige ruter over åbent hav til og fra EØS. For så vidt angår de fem ovennævnte virksomheder er overtrædelsen indledt den 18. oktober 2006 og har varet indtil henholdsvis den 24. maj 2012 for MOL's vedkommende og den 6. september 2012 for de fire andre ovennævnte virksomheders vedkommende.

Jeg har i overensstemmelse med artikel 16 i afgørelse 2011/695/EU undersøgt, om afgørelsesudkastet kun omhandler klagepunkter, som parterne har haft mulighed for at fremsætte bemærkninger til. Det har jeg konkluderet, at det gør.

På baggrund heraf og i betragtning af at parterne ikke har fremsat anmodninger eller klager til mig (9), finder jeg, at alle parternes proceduremæssige rettigheder i denne sag er blevet respekteret.

Bruxelles, 19. februar 2018. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Mitsui O.S.K. Lines, Ltd., Mitsui O.S.K. (Europe Africa), Ltd. (tidligere navn i hele overtrædelsesperioden: Mitsui O.S.K. Bulk Shipping (Europe) Ltd.) og Nissan Motor Car Carrier Co., Ltd. (under ét »MOL«).

(5) Kawasaki Kisen Kaisha, Ltd. (»»K« Line«).

(6) Nippon Yusen Kabushiki Kaisha (»NYK«).

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB og Wallenius Wilhelmsen Logistics ASA (tidligere navn: Wilh. Wilhemsen ASA) (under ét »selskabet WWL and EUKOR«).

(8) Compañia Sudamericana de Vapores S.A. (»CSAV«).

(9) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).